XXIX. VASAS NYÁRI EGYETEM

VESZPRÉM, 2017. JÚLIUS 6-7.

Az idén Veszprémben rendeztük meg a hagyományos Vasas Nyári Egyetemet.

A **História Hangvilla Rendezvényközpontban** tartott kétnapos előadássorozaton, az ország valamennyi régiójából érkezett, közel 150 vasas tisztségviselő vett részt.

Július 6-án, **Balogh Béla**, a Vasas Szakszervezeti Szövetség elnökének nyitó beszédével kezdődött a nyári egyetem, amelynek első vendégeként **Porga Gyula**, Veszprém város polgármestere köszöntötte a résztvevőket.

A délelőtti program első előadója **Tóth Péter**, a Continentál Automotive Hungary Kft. humánerőforrás managere volt, aki közel egy órás előadásában beszélt a Continentál-csoport cégtörténetéről, vállalati stratégiájáról, valamint az üzleti sikereiről is.

**Dr. Varga Norbert**, a Nyugat-Magyarországi Egyetem adjunktusa „Az elit és a társadalom” címmel adott egy nagyívű történeti áttekintést az elitek kialakulásáról, társadalomba való beágyazottságáról, modernizációs és gazdasági szerepvállalásáról. Közvetlen hangvételű, izgalmas előadásában kiemelte az elitek felelősségét az európai régiók és egyes országok jövőjének és lehetőségeinek alakításában.

A délutáni program során **Győrffy Gábor** munkavédelmi szakember a munkahelyeken alkalmazott pozitív gyakorlatokat és az érdekvédelemmel párhuzamosan követhető fejlődési lehetőségeket elemezte.

A nap zárásaként **Ébl Zsuzsanna**, az ELTE Szociológiai Intézetének kutatója a duális képzésben résztvevők terveiről, pályakezdési elképzeléseiről, munkába állási lehetőségeiről és integrálási folyamatáról beszélt.

A pénteki program első részében **Meszmann T. Tibor** kutatásvezető és csapata **Pinkasz András** és **Gerőcs Tamás** doktoranduszok a munkaerő kölcsönzés kialakulásával, terjedésével és feltérképezésével kapcsolatos kutatásuk eredményeit osztották meg a résztvevőkkel. Az előadásukban kiemelten foglalkoztak a magyarországi munkaerő kölcsönzők terjeszkedésével, üzletpolitikájukkal, a munkaerő piacra gyakorolt hatásukkal.

A második részben **Tarsoly Imréné** a Vasas szakértője a munkaidővel kapcsolatosan tartott egy részletes, interaktív előadást, amelyben konkrét eseteket elemezve, munkahelyi példákon keresztül ismerhették meg a hallgatók a munkaidővel kapcsolatos jogi eljárásokat.

A XXIX. Vasas Nyári Egyetem zárásaként **Spieglné Balogh Lívia**, a Vasas Szakszervezeti Szövetség elnöke köszönte meg a tisztségviselők aktív részvételét, az előadók, vendégek közreműködését, valamint a rendezésben és lebonyolításban résztvevő kollégák munkáját.

A nyári egyetem utolsó napján városnéző programon ismerkedhettek Veszprém híres történelmi nevezetességeivel a vasas tisztségviselők.

*készítette: Rácz Ferenc*